برف پر ہوگا اب کرکٹ کا مقابلہ، پاکستانی و بھارتی کھلاڑی بھی شامل
دونوں ٹیموں کے درمیان کھیلے جانے والے ٹی ٹوئنٹی ٹورنامنٹ کے لئے برف کے میدان میں مصنوعی پچ بچھائی جائے گی۔ برفیلے میدان میں رائلز یعنی آفریدی الیون اور سہواگ الیون ایک دوسرے کے مدمقابل ہوں گی۔
کراچی — گھاس کے میدانوں میں تو آپ نے اکثر کھلاڑیوں کو کرکٹ کھیلتے دیکھا ہو گا لیکن اب برف پر بھی کرکٹ کا میدان سجے گا جس میں پہلی بار پاکستان کے لیجنڈ کرکٹرز بھی حصہ لیں گے۔ سوئس الپ میں 8 اور 9 فروری کو ہونے والے سالانہ سینٹ مورٹرز آئس کرکٹ ٹورنمنٹ میں پاکستان کے نامور کرکٹرز وسیم اکرم، شاہد آفریدی، عبدالرزاق اور شعیب اختر وکٹیں اڑائیں گے اور چھکے،چوکے لگائیں گے۔ بھارتی کرکٹ اسٹارز ویریندر سہواگ، اجیت اگرکر، محمد کیف اور ظہیرخان بھی بھرپور ایکشن میں نظر آئیں گے۔ دونوں ٹیموں کے درمیان کھیلے جانے والے ٹی ٹوئنٹی ٹورنامنٹ کے لئے برف کے میدان میں مصنوعی پچ بچھائی جائے گی۔ برفیلے میدان میں رائلز یعنی آفریدی الیون اور سہواگ الیون ایک دوسرے کے مدمقابل ہوں گی۔ ٓٓ آفریدی الیون میں پاکستان، انگلینڈ،جنوبی افریقہ اور نیوزی لینڈ کے کھلاڑی شامل ہیں۔ سہواگ الیون کی ٹیم بھارت، سری لنکا اور آسٹریلیا کے کھلاڑیوں پر مشتمل ہے۔ آل راؤنڈر عبدالرزاق، آفریدی اور شعیب اختر رائل ٹیم کا حصہ ہیں جبکہ وسیم اکرم بطور سرپرست ٹورنمنٹ میں شریک ہوں گے۔ یوں تو سینٹ موریٹز میں گزشتہ 25 سال سے کرکٹ کھیلی جا رہی ہے لیکن یہ پہلا موقع ہے جب دنیا بھر کے کرکٹ کے بڑے نام اس ٹورنمنٹ کھیلیں گے۔ دی سینٹ مورٹرز جھیل سردیوں کے موسم میں جم جاتی ہے اور برف کی انتہائی موٹی تہہ جم جاتی ہے اور یہ تہہ 200 ٹن کا وزن سہارنے کی صلاحیت رکھتی ہے۔ یہی وجہ ہے کہ اس پر کھیلوں کی سرگرمیاں بآسانی کی جا سکتی ہیں۔ شعیب اختر نے پہلی بار برف پر کرکٹ کھیلنے کے بارے میں اپنے جوش کا اظہار کرتے ہوئے ٹوئٹ کیا کہ کیا آپ کچھ اسپیشل اور نایاب دیکھنا چاہتے ہیں۔ میں 8 اور 9 فروری کو دنیا کے بہترین کرکٹرز کے ساتھ کرکٹ کھیلوں گا۔ ۔۔ لیکن یار ٹھنڈ بہت ہے۔ ۔ آفریدی الیون کے اسکواڈ میں جنوبی افریقہ کے یاک کیلیس، گریم اسمتھ، نیوزی لینڈ کے ڈینئیل وٹوری،گرانٹ ایلیٹ، نیتھن میکولم، انگلینڈ کے اویس شاہ ،مونٹی پینسر، میٹ پرائر، سوئٹرز لینڈ کے ایڈین اینڈ ریوز، شاہد آفرید ی، شعیب اختر اور عبدالرزاق شامل ہیں۔ سہواگ الیون ان کھلاڑیوں پر مشتمل ہے۔ بھارت کے وریندر سہواگ،اجیت اگرکر،محمد کیف، ظہیرخان، رمیش پوار،متھن من ہاس، آسٹریلیا کے مائیکل حسی، اینڈریو سائمنڈز، سری لنکا کے تلکا رتنے، دلشان، مہیلا جے وردھنے، لستھ ملنگا اور سوئٹرز لینڈ کے روہن جین ۔